
1. SCURT ISTORIC

De-a lungul istoriei, omenirea s-a confruntat în mod constant cu numeroase epidemii care au condus la producerea unui număr important de decese în rândul populaţiei. 


• TIFOSUL, cunoscut încă din perioada anului 430 î.Hr., a provocat decesul a circa 3 milioane de oameni numai în perioada anilor 1918-1922, în timpul Primului Război Mondial.

Numele bolii provine din greacă - typhos - care înseamnă ameţit, descriind starea celor afectaţi de tifos. A fost menţionat pentru prima dată, conform datelor existente, în anul 1083, la o mânăstire din apropierea oraşului Salerno, Italia. 

În timpul celui de-al doilea Război Mondial a fost creat un vaccin împotriva tifosului. 

De-a lungul istoriei, boala a provocat numeroase epidemii. Astfel, în al doilea an al Războiului peloponesiac (430 î.H.), oraşul-stat Atena a fost lovit de o pandemie cunoscută sub numele de “Ciuma Atenei”. Epidemiile de tifos s-au răspândit în Europa între secolele XVI - XIX, izbucnind în timpul Războiului Civil Englez, Războiului de 30 ani şi Războaielor Napoleoniene. La rândul său, Irlanda a cunoscut epidemii majore de tifos în repetate rânduri: 1816-1819, spre sfârşitul anilor 1830, dar mai ales în perioada Marii Foamete Irlandeze (1846-1849).


În America au avut loc mai multe epidemii în perioada anilor 1837-1873, în New Hampshire, Baltimore, Memphis, Philadelphia şi Washington. 

• HOLERA, din 1817, până în prezent, a produs opt pandemii şi sute de mii de morţi în toată lumea.

Manifestându-se de secole în India, de-a lungul fluviului Gange, boala a izbucnit la Calcutta în anul 1817, răspândindu-se în numeroase părţi ale ţării. Nu există consemnări privind numărul de decese produse de epidemie, însă armata britanică a raportat 10.000 de morţi în rândul trupelor imperiale. La 10 ani de la debutul pandemiei, în anul 1827 holera devenise cea mai temută boală a secolului. 

• HIV-SIDA, din anul 1981 până în prezent, a condus la decesul a peste 25 milioane de oameni din întreaga lume. Cu toate că accesul la tratamentul antiretroviral
 a fost îmbunătăţit în numeroase regiuni ale lumii, SIDA a făcut aproximativ 3,1 milioane de victime numai în anul 2005, dintre care 570.000 au fost copii.


La nivel global se estimează că, în prezent, numărul total de oameni infectaţi cu virusul HIV a atins nivelul cel mai înalt cunoscut vreodată. Numărul persoanelor care trăiesc cu acest virus continuă să crească în multe părţi ale lumii, în ciuda strategiilor intense de prevenire a infectării.


Africa Sub-Sahariană rămâne cea mai afectată regiune din lume, cu un procent de 64% din totalul persoanelor infectate cu HIV. Asia de Sud şi de Sud-Est ocupă locul al doilea cu un procent de 15%.


Adevărul despre originea SIDA este încă necunoscut, mai ales în ceea ce priveşte locul şi momentul izbucnirii pandemiei, chiar dacă există studii care fac referire la maimuţele din Africa.


• MALARIA, din anul 1600 şi până în prezent a ucis între 1 şi 3 milioane de oameni anual, fiind cauza a circa 400-900 milioane de cazuri de febră. În majoritatea cazurilor se manifestă la copiii mai mici de 5 ani şi la femeile însărcinate.


Malaria este una dintre cele mai comune boli infecţioase şi constituie o problemă deosebit de gravă a sănătăţii publice. Paraziţii sunt transmişi de femela ţânţarului Anofel. Boala este foarte răspândită în regiunile tropicale şi subtropicale, inclusiv pe teritorii întinse ale continentului american, Asia şi Africa.


Cu toate eforturile de reducere a transmiterii şi de intensificare a tratamentului, nu au avut loc schimbări semnificative în zonele expuse riscului. Potrivit studiilor, dacă răspândirea bolii se va realiza în acelaşi ritm, rata mortalităţii s-ar putea dubla în următorii 20 de ani.


• CIUMA NEAGRĂ a făcut într-o perioadă de peste patru secole (1340-1771) aproximativ 75 milioane de victime în toată lumea, fiind una dintre pandemiile cele mai grave din istoria omenirii. S-a manifestat iniţial în sud-vestul Asiei Centrale, răspândindu-se apoi în Europa spre sfârşitul anilor 1340. Se estimează că Ciuma Neagră ar fi ucis între o treime şi două treimi din populaţia Europei.


Cele trei forme ale ciumei sunt ciuma bubonică, ciuma septicemică şi cea pneumonică, fiecare determinând apariţia unor simptome specifice printre cei infectaţi.


Epidemiile cele mai importante de ciumă din Europa au avut loc la Londra (1603), în Italia (1629-1631), Sevilla (1647-1652), Londra (1665-1666), şi la Viena (1679). 

• GRIPA SPANIOLĂ a cauzat moartea a 50 -100 milioane de persoane în mai puţin de doi ani (1918-1919).

În această perioadă, pandemia de gripă spaniolă a ucis mai mulţi oameni decât regimul nazist condus de Hitler, armele nucleare şi toate organizaţiile teroriste din istorie la un loc. Acest tip de gripă a fost o versiune mai gravă a bolii comune, care a progresat rapid şi pentru care nici astăzi nu există antidot.


• VARIOLA (430 î.Hr.-1979) a condus la decesul a peste 300 milioane de oameni de pe glob doar în secolul al XX-lea, majoritatea fiind locuitori ai celor două Americi.

Cunoscută şi după numele latin Variola vera, aceasta este o boală contagioasă care se manifestă exclusiv la oameni. Este cauzată de unul dintre cele două variante ale virusului: Variola major şi Variola minor. Efectele secundare pe termen lung apărute la supravieţuitorii bolii sunt cicatricile caracteristice. Printre efectele secundare ocazionale se numără orbirea, datorită ulceraţiei corneei şi infertilitatea în rândul supravieţuitorilor de sex bărbătesc.


În Europa, variola a făcut aproximativ 60 milioane de victime, inclusiv cinci monarhi, numai în secolul al XVIII-lea. Până la 30% dintre cei infectaţi, din care 80% copiii sub vârsta de 5 ani, au murit din cauza bolii, în timp ce o treime din supravieţuitori şi-au pierdut vederea.


După campaniile de vaccinare, care au avut loc în secolele XIX şi XX, Organizaţia Mondială a Sănătăţii a certificat eradicarea bolii în anul 1979. Până în prezent, variola este singura boală infecţioasă umană complet eradicată.

• VIRUŞI GRIPALI

- Înainte de anul 1889, principalul virus care circula în rândul oamenilor era din familia H1 (tip hemaglutinină1). Din acel an, în perioada 1889 -1898 a circulat virusul gripal A/H2N2, care a apărut în Rusia şi s-a răspândit pe întreg globul, efectul fiind decesul a peste un milion de persoane. 

- În perioada anilor 1899 -1917, principalul virus gripal a fost de tipul A/H3N8, după acel an revenindu-se la tipul H1N1, o dată cu debutul pandemiei de gripă spaniolă.

- În 1901 un “agent filtrabil”, aşa cum erau iniţial cunoscute virusurile, a fost izolat de la păsări (tipul A/H7N7) ce sufereau de aşa-numita ciumă a păsărilor (fowl plague); acest virus a fost descris, ulterior de Schäfer (1955) ca fiind virusul gripal
.

- 1931 - Gripa porcină este pentru prima dată izolată la un porc din statul american Iowa.

- 1933 - Primul virus uman de gripă aviară este izolat la Mill Hill, lângă Londra. 

- Pandemiile care au evoluat de-a lungul secolului XX au fost semnalate în 1918, 1957 şi 1968:


a) 1918-1919, gripa spaniolă cu virus de tip H1N1;


b) 1957-1958, gripa asiatică de tip H2N2 - 70.000 de decese numai în SUA;


c) 1968-1969, gripa Hong Kong, de tip H3N2 - 34.000 de decese numai în SUA.

- Emergenţa gripei Hong Kong în perioada anilor 1968 -1969 a marcat o nouă eră a virusurilor gripale de tip H3N2. Cînd a apărut prima dată acest virus a fost asociat cu o rată scăzută a mortaliăţii, mai scăzută comparativ cu pandemiile precedente. Deşi virusul emergent H3N2 a determinat mai puţine decese în 1968, comparativ cu alte virusuri pandemice, acest virus continuă totuşi să conducă la multe decese. De-a lungul timpului a determinat 400.000 decese numai în SUA; peste 90% dintre acestea fiind persoane în vârstă. Dintre virusurile gripale care circulă în prezent în lume H3N2 are cel mai sever impact.

- În anul 1977, H1N1 a reapărut şi de atunci cele 2 virusuri circulă în paralel. Se apreciază că virusul care a reapărut este identic cu cel din 1950. Astfel, mulţi dintre cei născuţi înainte de 1950 au fost imuni la epidemiile cu H1N1 care au survenit începând cu acel an. Faptul că populaţia mai în vârstă pare să aibă o protecţie naturală faţă de H1N1 care evoluează acum, explică rata scăzută a mortalităţii din ultimele epidemii. 


2. PANDEMIILE DE GRIPĂ


Pandemia de gripă spaniolă din perioada anilor 1918 -1919, care a provocat decesul a peste 50 milioane de persoane la nivel mondial, a reprezentat primul avertisment important pentru sănătatea publică. Multe întrebări despre originile şi caracteristicile sale epidemiologice neobişnuite au rămas fără răspuns
. Prin urmare, implicaţiile asupra sănătăţii publice ale pandemiilor rămân incerte, omenirea confruntându-se cu alte tipuri de virusuri
: H5N1, HIV-SIDA sau Ebola. 


S-a estimat că o treime din populaţia lumii de la acea dată (aproximativ 500 milioane de persoane) au fost infectate şi au avut manifestări clinice ale bolii în timpul pandemiei de gripă din perioada anilor 1918 - 1919
. Boala a fost extrem de severă. Rata deceselor a fost mai mare de 2,5%, comparativ cu mai puţin de 0,1% în cazul altor pandemii de gripă
.
la 100 de milioane de persoane
. Totalul deceselor a fost estimat la circa 50 milioane de persoane
, după unele surse fiind estimat 

Impactul acestei pandemii nu s-a limitat la anii 1918-1919. Toate pandemiile gripale de tip A de la acea vreme şi aproape toate cazurile de gripă de tip A din întreaga lume (cu excepţia infecţiilor umane din virusuri aviare de tip H5N1 şi H7N7), au fost cauzate de descendenţi ai virusului din anul 1918, inclusiv H1N1, H2N2 şi H3N2. Acestea din urmă sunt compuse din gene-cheie ale virusului de la 1918, actualizat prin gene încorporate ulterior de tip gripă aviară, ceea ce face virusul din anul 1918 să fie catalogat drept „mama tuturor pandemiilor”
.


Odată cu apariţia unei noi tulpini pandemice H2N2, în anul 1957, cunoscută sub denumirea de gripa asiatică, descendenţii virali H1N1 ai tulpinii pandemice din 1918 au dispărut din circulaţie la om, deşi linia aferentă a persistat la porcine. Dar, din anul 1977, virusurile de tip H1N1 umane au reapărut dintr-un congelator de laborator şi continuă să circule endemic şi epidemic
.


În anul 2006, două tulpini descendente majore ale virusului H1N1 din anul 1918, precum şi două tulpini cu rotavirus reasortat
 suplimentare au condus la epidemia umană de tip H1N1 endemic, aşa-numita gripă porcină clasică şi la descendenţa de tip H3N2 porcină. Nici unul din aceşti descendenţi virali nu se apropie de patogenitatea virusului părinte. Ambele au fost asociate cu rate semnificativ mai mici de boală şi deces faţă de virusul din 1918. De fapt, ratele de deces H1N1 sunt chiar mai mici decât cele pentru tulpini H3N2 (predominante din 1968 până în prezent). 


Până la începutul anilor 1990, 75 de ani de cercetare nu au reuşit să răspundă la o întrebare de bază despre pandemia din 1918: de ce a fost atât de fatală? Niciun virus din anul 1918 nu a fost izolat, principala constatare fiind aceea că toţi urmaşii săi au produs efecte mult mai uşoare asupra omului. Mai mult decât atât, examinarea datelor de mortalitate din 1920 sugerează că la câţiva ani după 1918, epidemiile de gripă s-au stabilizat într-un model epidemiologic anual, iar ratele de deces s-au redus substanţial. 

În anul 1995, o echipă ştiinţifică a identificat virusul în materiale de autopsie colectate din toamna anului 1918 şi a început un proces lent de secvenţiere a unor fragmente mici de ARN virale pentru a determina structura genomică a virusului gripal
. Aceste eforturi au determinat până în prezent secvenţa genomică completă a unui virus şi secvenţele parţiale a altor 4. Datele primare ale studiilor relevă faptul că virusul din anul 1918 este strămoşul probabil al tuturor virusurilor actuale: H1N1,  H3N2 şi H2N2
,
,
. 

Când şi unde a apărut pandemia de gripă din anul 1918?

Înainte şi după anul 1918, cele mai multe pandemii de gripă s-au dezvoltat şi s-au răspândit din Asia. Din punct de vedere geografic, pandemia din 1918 a avut cel puţin 3 valuri distincte, simultane, într-o perioadă de aproximativ 12 luni în Europa, Asia şi America de Nord. Primul val a fost cel mai bine descris în Statele Unite în martie 1918, dar datele istorice şi epidemiologice sunt insuficiente pentru a identifica originea geografică a virusului
, iar analizele filogenetice recente nu plasează virusul în context geografic
.


Se estimează că debutul pandemiei a avut loc în perioada anilor 1915-1916, când a fost semnalată o epidemie majoră de pneumonie şi de viroză respiratorie
. Rata mortalităţii a scăzut uşor în anul 1917, după care a urmat o succesiune rapidă de valuri letale în toamna şi iarna anului 1918-1919. Experţii afirmă că este posibil ca un virus H1N1, slab adaptat, să fi început să se răspândească în 1915, provocând unele boli grave, dar fără iniţierea unei pandemii, dar un argument contrar este acela că, dacă o tulpină cu o nouă hemaglutinină (HA) a fost cauza deceselor de la sfârşitul anului 1915, acesta ar fi condus la izbucnirea unei pandemii mult mai devreme şi nu în anul 1918, când cea mai mare parte a populaţiei era, cel puţin parţial, imunoprotejată. 


Pandemia de gripă din anul 1918 a avut o altă caracteristică unică, infecţia simultană a oamenilor şi porcinelor
. Analizele filogenetice publicate recent sugerează că genele care codifică proteinele de suprafaţă ale virusului din 1918 au fost derivate dintr-un virus gripal aviar cu puţin timp înaintea pandemiei, iar acesta nu a circulat înainte la oameni şi porcine, fără a exista date evidente că acesta vine de la oricare dintre speciile de păsări studiate până în prezent
. În concluzie, originea sa rămâne necunoscută.


Cele trei valuri pandemice extinse de gripă care apar într-o succesiune rapidă, pe parcursul unui an, au fost fără precedent. Apariţia, şi într-o anumită măsură gravitatea, de focare anuale recurente, sunt explicate de modificări antigenice virale, care pot deveni dominante aproximativ la fiecare 2 - 3 ani. Fără o astfel de abatere, virusurile gripale care afectează omul ar dispărea, probabil, odată ce imunitatea acestuia atinge un prag critic, iar răspândirea virusului ar fi limitată. Momentul şi distanţa dintre epidemiile de gripă în perioadele interpandemice au fost subiecte de speculaţii timp de decenii. Factorii care ar putea fi responsabili includ imunitatea redusă, temperatura ambientală scăzută, temperatura nazală (favorabilă pentru virusuri termolabile, cum este gripa), umiditate optimă, zone aglomerate, ventilaţie imperfectă a încăperilor şi fluxul de aer suboptimal
.


Cu toate acestea, aceşti factori nu pot explica cele trei valuri pandemice din anii 1918 - 1919, care au avut loc în perioadele primăvară-vară, vară-toamnă, respectiv iarnă, în emisfera nordică. Primele două valuri au avut loc într-un moment  nefavorabil pentru răspândirea unui virus gripal. Al doilea val a provocat focare simultane în ambele emisfere ale Pământului, iar perioadele de pauză au fost atât de scurte încât au fost nedetectabile în unele regiuni. Presupunând chiar existenţa unei imunităţi tranzitorii postinfecţie, nu se poate susţine că un număr relativ mic de persoane sunt suficiente pentru a începe un nou val de pandemie exploziv câteva săptămâni mai târziu în aproape întreaga lume, cu excepţia cazului în care a existat un virus mutant. Chiar şi în situaţia în care există modificări virale suficiente pentru a se produce noi tulpini de gripă capabile să învingă imunitatea populaţiei, este nevoie de o perioadă de ani de circulaţie la nivel mondial, nu de săptămâni de circulaţie locală a virusului. 

La începutul altor sezoane de pandemie de gripă, nu s-au raportat valuri succesive distincte într-un an. Pandemia din 1889, de exemplu, a început în primăvara anului 1889 şi au fost necesare mai multe luni să se răspândească în întreaga lume, ajungând în nordul Europei şi Statele Unite ale Americii târziu la începutul anului 1890. A doua repetare a atins punctul culminant la sfârşitul primăverii 1891 (la mai mult de un an de la prima apariţie a virusului), iar al treilea la începutul anului 1892
. Cele trei valuri din 1889 -1892 s-au întins pe o perioadă mai mare de 3 ani, spre deosebire de cele din 1918 -1919, când valurile secvenţiale observate în diferite ţări au fost comprimate într-un interval de 8-9 luni.


Ce a dat virusului din 1918 capacitatea fără precedent de a genera valuri pandemice rapid succesive este necunoscut. Deoarece singurele mostre de virus pandemic au fost identificate de la pacienţii din al doilea val
, nu există date care să confirme dacă primul val sau al treilea au reprezentat circulaţia aceluiaşi virus sau variante ale acestuia. Datele din 1918 sugerează că persoanele infectate în al doilea val ar fi fost protejate de gripă în al treilea val. Dar aceste dovezi existente sunt puţine şi nu sunt deosebit de concludente, doar probele umane ADN de la toate cele 3 valuri de gripă putând răspunde la această întrebare.

Secvenţele virale sugerează că virusul din 1918 a fost nou pentru om şi nu a fost un virus reasortat produs din tulpini vechi care a dobândit una sau mai multe gene noi, cum au fost cele care au provocat pandemiile din 1957 şi 1968. Dimpotrivă, virusul din 1918 pare a fi un virus gripal de tip aviar derivat dintr-o sursă necunoscută
, iar cele 8 segmente genomiale sunt substanţial diferite de genele gripei aviare contemporane. Genele colectate de la păsări sălbatice după 1918 arată o diferenţă mică faţă de virusurile aviare izolate astăzi, indicând faptul că virusurile aviare suferă puţine schimbări antigenice în gazdele lor naturale chiar şi pe perioade lungi de timp
.


Ar putea apare un nou episod pandemic, similar celui din 1918? 
Dacă da, cum am putea să acţionăm? 
Caracteristicile patologice evidenţiază faptul că pandemia din 1918 a fost diferită în grad, dar nu în natură, de pandemiile anterioare şi ulterioare
. În ciuda numărului extraordinar de mare de decese la nivel mondial, cele mai multe cazuri de gripă din 1918 (peste 95% semnalate în zone din ţările industrializate) au fost uşoare şi, în esenţă, imposibil de distins de cazurile de gripă de astăzi. 

Cu toate acestea, unele caracteristici ale pandemiei din 1918 sunt unice, mai ales ratele de deces, care au fost de 5 - 20 ori mai mari decât era de aşteptat. Clinic şi patologic, aceste rate înalte de mortalitate par a fi rezultatul mai multor factori, inclusiv o proporţie mai mare de infecţii severe şi complicate ale tractului respirator, mai degrabă, decât implicarea altor organe ce pot fi afectate de un virus gripal. De asemenea, decesele au fost concentrate la persoane tinere, într-o grupă de vârstă neobişnuită. La aceasta se adaugă cele 3 valuri pandemice explozive pe parcursul unui an. 

Se poate concluziona că dacă s-a întâmplat o dată, se pot crea condiţii analoage ce ar putea conduce la o pandemie la fel de devastatoare şi altădată.

Ca şi virusul din 1918, H5N1 este un virus de tip aviar, deşi este o „rudă” îndepărtată
. Calea evolutivă care a condus la apariţia pandemiei din 1918 este în întregime necunoscută, dar nu pare a fi diferită în multe privinţe de situaţia actuală cu virusul H5N1. Nu există date istorice de la nici o altă pandemie pentru stabilirea faptului că un virus „precursor” a provocat un focar înalt patogen la păsările de curte domestice, care să conducă la apariţia gripei avare.


În lumina cercetărilor desfăşurate în ultimii zeci de ani la nivel molecular, datele existente despre virusul gripal presupun adaptarea celulelor umane (de exemplu, legarea de receptor). Cu toate acestea, nici în prezent nu există o modalitate de a şti dacă virusului H5N1 a creat un proces paralel de transmisibilitate de la om la om. În ciuda exploziei datelor privind virusul din 1918 pe parcursul ultimului deceniu, ştiinţa nu este cu mult mai aproape de înţelegerea  pandemiei din perioada anului 2006, decât a fost în înţelegerea riscului produs de virusul gripei porcine H1N1, din 1976.


Chiar şi cu antiviralele moderne, medicamentele antibacteriene, vaccinuri, precum şi întreaga gamă de cunoştinţe de prevenire, echivalentul unui virus pandemic din 1918 ar ucide probabil peste 100 de milioane de oameni din întreaga lume. Un virus pandemic cu un presupus potenţialul patogen al unor focare de H5N1 recente ar putea provoca mult mai multe decese
.

Fig. 1 - Statistica celor trei valuri pandemice - Marea Britanie, 1918-1919
.

Fig. 2 - Curbele „U” şi „W” a formelor de gripă combinată, pe grupe de vârstă, la 100.000 de persoane - Statele Unite, 1911-1918. Ratele de deces sunt reprezentate pentru anii interpandemici 1911 - 1917 (linia punctată) şi pentru pandemia din anul 1918 (linie continuă)
.

Fig.3 - Numărul de îmbolnăviri de gripă şi pneumonie (combinat) pe grupe de vârstă,  la 1.000 de persoane (A); Ratele de deces la 1000 de persoane (B); Raportul caz-fatalitate (C - linia continuă). Sursa: US Public Health Service (1918). O curbă similară (C - linia punctată) a fost obţinută din anchetele „US Public Health Service” în perioada 1928-1929
.


3. VIRUSUL GRIPEI AVIARE

Virusul gripal de tip H1N1 din anul 2009 este responsabil pentru prima pandemie de gripă a secolului XXI. În 5 luni de la apariţia sa în Mexic, acesta a afectat peste 290.000 de persoane şi a provocat 3.486 de decese pe 6 continente
. 

Gripa aviară este o boala infecţioasă a păsărilor, cauzată de mutaţia de tip A a virusului gripal. Izbucnirile unor forme grave au fost cauzate de subtipurile H5 şi H7, dar H5N1 reprezintă însă o particularitate, pentru că se modifică rapid şi are tendinţa de a dobândi gene de la alţi viruşi, afectând grav oamenii. 


H5N1 aparţine aceleiaşi familii de patogeni responsabilă de gripa spaniolă. Pentru a îndepărta pericolul, au fost ucişi 1,5 milioane de pui, reprezentând întreaga populaţie de păsări la acea dată din Mexic. 

În anul 1999, în Hong Kong, au fost infectaţi doi copii, care s-au vindecat ulterior, iar în 2003 s-a îmbolnăvit un cuplu din Hong Kong care călătorise în China, una dintre persoane decedând. În 2003, boala a fost semnalată, în cazul a 80 de fermieri, în Olanda. De altfel, în Ţările de Jos au fost semnalate în anul 2004, 241 de focare produse de virusul gripei aviare H7N7. 

Gripa aviară nu se transmite de la om la om, dar acest lucru se poate întâmpla dacă se încrucişează cu gripa umană. La om, numai virusul H5N1 provoacă boala. 


Sezonul gripei începe la sfârşitul lunii noiembrie. Există două scenarii prin care H5N1 ar putea provoca milioane de victime într-un timp scurt. Primul implică ipoteza ca virusul gripei aviare să se combine cu cel al gripei umane. În acest caz, noul virus s-ar transmite precum gripa umană, dar cu efectele gripei aviare. A doua posibilitate este ca H5N1 să sufere o mutaţie spontană prin care să se transmită direct de la om la om. Virusurile gripale evoluează în permanenţă şi nimeni nu poate prezice mutaţiile genetice. Restul virusurilor aviare, de exemplu H5N3 sau H5N7, circulă doar la păsări, fără potenţialul de a infecta omul
. 

Iarna circulă şi virusuri umane gripale. În combinaţie cu virusurile aviare, acestea pot genera forme periculoase de virusuri. Vaccinarea antigripală nu protejează de efectele gripei aviare, însă este foarte utilă fiindcă previne tocmai aceasta infectare concomitentă cu cele două virusuri, uman şi aviar.


Gripa aviară se transmite pe calea aerului sau prin fecale, iar persoanele vulnerabile sunt purtătorii virusului uman de gripă, dar şi cei care au un sistem imunitar slab. În forma sa actuală, virusul gripei aviare se transmite de la pasăre la pasăre şi de la pasăre la om, dar nu şi de la om la om. Dar, virusul poate ajunge de la pasăre la porc şi mult mai uşor de la porc la om. Virusul gripei aviare H5N1 nu a determinat epidemii în ţările din Asia unde a fost depistat până acum la păsări, însă mai mult de jumătate dintre cei peste 100 de oameni care au fost contaminaţi au murit. 

Cercetătorii au testat un vaccin experimental împotriva virusului H5N1 - Tamiflu. Acesta poate reduce durata bolii, şi, dacă este administrat imediat după contaminare, poate preveni chiar instalarea ei. 

Gripa aviară începe brutal, cu simptome de febră ridicată (până la 39 de grade Celsius), frisoane, dureri de cap, musculare şi de gât, astenie şi nas înfundat. O altă trăsătură specifică a bolii este faptul că şi după ce simptomele au trecut, tusea şi astenia persistă încă două săptămâni. În cazul în care omul este infectat cu virusul aviar, decesul survine în aproximativ zece zile prin imposibilitatea oxigenării creierului şi inimii din cauza blocării plămânilor
.


Analiza genetică a demonstrat că toate virusurile gripale sunt derivate din virusurile gripei aviare. Păsări acvatice sunt rezervoare naturale primare asimptomatice pentru toate subtipurile de gripă de tip A. Virusurile gripale se reproduc predominant în celulele tractului intestinal al păsărilor, fiind excretate în concentraţii mari în fecale. Aceste virusuri de origine aviară pot să infecteze mamifere, inclusiv balene, cai, câini, pisici, porci şi oameni
.

Speciile de păsări au configuraţii specifice de acid sialic (acid organic monocarboxilic, care reprezintă un constituent esenţial al funcţiunii glucidice a glicoproteinelor de la nivelul membranelor celulare) pe suprafaţa celulelor, care sunt „recunoscute” de către anumite specii virusuri gripale. Virusurile gripale aviare recunosc preferenţial configuraţiile de acid sialic care se găsesc, în principal, pe celulele tractului intestinal al păsărilor. Virusurile gripale specifice oamenilor recunosc configuraţiile de acid sialic care se găsesc în celulele sistemului respirator. Ambele tipuri de configuraţii de acid sialic se regăsesc în celulele sistemului respirator al porcinelor, ceea ce semnifică faptul că acesta poate fi infectat cu ambele tipuri de virusuri. Odată infectate, porcinele pot acţiona în calitate de „mixer”, rezultând o rearanjare a segmentelor virale, fapt ce provoacă schimbări antigenice
. 


Mai mulţi factori epidemiologici sunt unici la pandemia de gripă aviară din anul 2009, de tip H1N1
. Gripa tipică de sezon în emisfera nordică se termină în luna martie, dar, în anul 2009 au fost raportate cazuri de gripă H1N1 pe tot parcursul primăverii, până în toamna anului. Această extindere a gripei tradiţionale în extrasezon este neobişnuită în emisfera nordică. Sezonul de gripă tipic în emisfera sudică se încheie în luna septembrie, dar în anul 2009 au fost raportate cazuri de gripă H1N1 până la începutul anului următor
.

În al doilea rând, distribuţia mortalităţii pe vârste, produsă de tulpina de gripă H1N1, este diferită de cea a unei gripe sezoniere. Gripa sezonieră afectează predominant copiii sub vârsta de 5 ani şi adulţii de peste 64 ani, în timp ce gripa aviară din anul 2009 a afectat persoanele cu vârsta mai mică de 45 de ani. 


Datele statistice relevă faptul că pentru toate cazurile confirmate de laborator vârsta medie a persoanelor afectate a variat între 12-19 de ani, vârsta medie a persoanelor internate în spital a fost cuprinsă între 16-27 ani, vârsta medie a persoanelor internate în spital cu complicaţii a variat între 38-45 ani, iar curba vârstelor persoanelor decedate din cauza virusului cuprinde palierul 26-45 ani
.


Datele epidemiologice colectate în timpul primului sezon au demonstrat că anumite grupuri au un risc mai mare la complicaţii, acestea fiind similare cu cele prezentate de categoriile ce prezintă riscuri la gripele sezoniere: copiii sub vârsta de 2 ani, femeile gravide, inclusiv cele care au suferit pierderi de sarcini, copiii şi adulţii care suferă de boli cronice (pulmonare, cardiovasculare, renale, hepatice, hematologice şi metabolice), copiii şi adulţii cu probleme respiratorii, persoanele cu imunodeficienţe. Spre deosebire de complicaţiile ce pot apare în cazul gripelor sezoniere, adulţii peste 65 de ani au avut o imunitate legată de vârstă în anul 2009
.

	Ţara
	Nr. de cazuri
	Nr. de decese
	Rata de mortalitate

	Argentina

Uruguay

Republica Dominicană

Mexic

Costa Rica

Paraguay

Honduras

Guatemala

Statele Unite

Thailanda

Canada

Noua Zeelandă

Chile

Australia

Brazila

Spania

Filipine

Marea Britanie
	2.485

195

108

10.262

277

106

123

286

33.902

2.076

7.983

1.059

7.376

5.298

737

776

1.709

7.447
	60

4

2

119

3

1

1

2

170

7

25

3

14

10

1

1

1

3
	2,41

2,05

1,85

1,16

1,08

0,94

0,81

0,70

0,50

0,34

0,31

0,28

0,19

0,19

0,14

0,13

0,06

0,04


TABEL 1 – Date statistice prezentate de Organizaţia Mondială a Sănătăţii


Nu este clar modul în care tulpina de virus H1N1 a gripei aviare va continua să acţioneze sau când îşi va încheia activitatea. Supravegherea globală epidemiologică şi clinică continuă, comunităţile medicale şi de sănătate publică fiind în continuare în stare de alertă.


4. VIRUSUL GRIPEI PORCINE

 Gripa porcină există într-o formă sau alta de cel puţin un secol. Este o boală respiratorie cauzată de virusuri gripale care infectează tractul respirator al porcilor, având drept rezultat secreţii nazale, tuse seacă, scăderea poftei de mâncare şi comportamentul apatic, simptome specifice gripei umane. Gripa porcină poate dura aproximativ una sau două săptămâni la porcii care supravieţuiesc. Virusul gripei porcine a fost izolat primă dată la porci în 1930 în SUA şi a fost recunoscut de către producătorii de carne de porc şi de medicii veterinari. 


Într-o serie de cazuri, oamenii care îşi desfăşurau activitatea în ferme de animale sau în industria de procesare a cărnii, au preluat gripa porcină, în sens invers, populaţiile de porci fiind ocazional infectate cu viruşi de gripă umană. În cele mai multe cazuri, infecţiile eco-specii au rămas în zone locale şi nu au condus la izbucnirea de pandemii la nivel mondial.


Această situaţie existentă cu virusurile gripale la eco-specii s-a schimbat în anul 2009. Cercetătorii au stabilit că tulpina gripei porcine apărută în Mexic este de tipul H1N1, deoarece, în principal, infectează oamenii şi prezintă două antigene de suprafaţă principale, H1 (tip hemaglutinină1) şi N1 (neuraminidază1). Cele opt componente ARN de la gripa H1N1 au un singur fir derivat din tulpini de gripă umană, două de la păsări şi cinci tulpini de la porcine.


Virusul gripal de origine porcină H1N1 se transmite în acelaşi mod ca şi gripa sezonieră. Virusurile gripale se transmit de la om la om, prin aerosolii produşi de tusea sau strănutul persoanelor infectate. De asemenea virusul poate fi transmis prin contact direct cu persoanele infectate, sau prin contact cu obiecte, sau suprafeţe contaminate
.


În absenţa unor date suplimentare, referitoare la transmiterea noii tulpini de virus gripal, potenţialul de contaminare oculară sau gastrointestinală este necunoscut. Este important de menţionat că în paralel cu circulaţia noului virus de origine porcină, circulă şi tulpinile de gripă sezonieră (A şi B), putând fi şi ele responsabile de un număr ridicat de cazuri grave de gripă. Totuşi, conform datelor epidemiologice (European Centre for Disease Prevention and Control - ECDC), la sfârşitul lunii octombrie 2009, în Europa, se putea discuta de o contaminare exclusivă cu noul virus gripal de origine porcină.


Există categorii de persoane mai expuse la contactarea şi transmiterea virusului, sau care datorită imunităţii scăzute dezvoltă o formă gravă de gripă ce le poate pune chiar viaţa în pericol. Aceste categorii de pacienţi sunt primele care vor primi vaccinul antigripal:


- Femeile însărcinate


- Persoanele care locuiesc sau au în grijă copii mai mici de şase luni


- Personalul medical


- Copiii şi adolescenţii între şase luni şi 24 de ani.


- Adulţii între 25 şi 64 de ani care suferă de afecţiuni cronice :



• boli respiratorii cronice



• boli cardiovasculare cronice (nu este inclusă şi hipertensiunea arterială uşoară)



• boli metabolice cronice (în special diabet)



• persoane cu imunodeficienţe (congenitale, sau dobândite)



• pacienţi cu simptomatologie neurologică, sau neuromusculară cronică


Ca diferenţă majoră faţă de gripa sezonieră, se remarcă faptul că vârstnicii (cu vârsta mai mare de 60 ani) sănătoşi, sunt relativ neafectaţi de noua tulpină gripală H1N1.


Informaţiile referitoare la complicaţiile clinice ale infecţiei cu virusul gripal de origine porcină sunt încă insuficiente. Sindroamele clinice întâlnite la persoanele infectate pot să varieze foarte mult, de la boală respiratorie uşoară până la afectarea de tract respirator inferior, deshidratare, sau pneumonie. Moartea apare doar ocazional şi se datorează în cele mai multe cazuri sindromului de detresă respiratorie acută.


Deşi datele referitoare la noua infecţie gripală sunt insuficiente pentru a se putea preconiza evoluţia bolii, clinicienii ar trebui să se aştepte la complicaţiile prezente şi în cazurile de gripă sezonieră: deteriorarea simptomatologiei din bolile cronice, infecţii de tract respirator superior (sinuzite, otite, crup), afectarea tractului respirator inferior (pneumonii, bronşiolite, status astmaticus), afecţiuni cardiace (miocardite, pericardite), musculo-scheletale (miozite, rabdomiolize), neurologice (encefalopatie acută şi post-infecţioasă, encefalite, convulsii febrile, status epilepticus), sindrom de şoc septic şi pneumonie bacteriană secundară cu, sau fără sepsis.


5. VIRUSUL EBOLA

Boala virală sau febra hemoragică Ebola este o boală infecţioasă virală severă, provocată de virusul Ebola, care se manifestă prin afecţiuni hemoragice severe la oameni, primate şi o specie de antilope, survenind în focare epidemice în Africa Centrală şi Africa de Vest. Are o rată de letalitate de până la 90% la om (cea mai mare mortalitate într-o boală infecţioasă, cu excepţia rabiei)
. 

Virusul Ebola a fost preluat de populaţia umană după intrarea în contact cu sângele, secreţiile, organele sau fluidele biologice ale animalelor infectate: cimpanzei, gorile, lilieci, antilope de pădure şi porci spinoşi. Ulterior, boala se propagă în comunităţi prin transmitere de la om la om ca urmare a contactului direct (piele lezată sau mucoase) cu sângele, organele, secreţiile sau lichidele biologice (urina, saliva etc.) ale persoanelor infectate sau prin contact indirect prin intermediul mediilor contaminate cu aceste lichide
. 

Virusul Ebola a fost identificat pentru prima dată în anul 1976, în două focare simultane: în Nzara (Sudan) şi Yambuku (Republica Democrată Congo), cea de-a doua localitate fiind situată în apropierea râului Ebola, de unde vine numele bolii. 


În ambele situaţii, în câteva săptămâni infecţia s-a răspândit rapid, în special prin transmitere intraspitalicească, prin contact cu sângele şi secreţiile pacienţilor şi folosirea de instrumentar nesterilizat. În Zair au fost în total 284 de cazuri, din care 151 de decese (53%), iar în Congo numărul de cazuri a fost de 318, dintre care 280 de decese (88%)
.

Până în prezent, îmbolnăviri umane şi izbucniri epidemice au fost semnalate numai în Africa (Sudan, Coasta de Fildeş, Liberia, Gabon, Uganda, Congo). De la descoperirea virusului şi până în anul 2012 au fost raportate aproximativ 2.400 de cazuri în 18 focare epidemice, majoritatea lor apărute în Congo (8), Gabon (4) şi Uganda (3), cu un număr de cazuri cuprins între 82 şi 425 de cazuri.


Izbucnirea epidemiei din prezent are anumite particularităţi faţă de izbucnirile anterioare: numărul mult mai mare de cazuri, prezenţa bolii şi în oraşe, nu numai în zonele rurale, ca în trecut, afectarea mai multor ţări din Africa de Vest, durata lungă a epidemiei (şase luni). De asemenea, este pentru prima dată când OMS a declarat, la 8 august 2014, o izbucnire epidemică produsă de Ebola drept o „urgenţă internaţională de sănătate publică“. În acest context, OMS consideră că, în acest moment, „un răspuns internaţional coordonat este esenţial pentru a opri şi reduce răspândirea la nivel internaţional a infecţiei cu virusul Ebola“.


În epidemia de febră hemoragică Ebola din Africa din 2014, până la data de 1 februarie 2015 s-au înregistrat 22.495 cazuri de îmbolnăviri, din care 8.981 au fost decese
.

Epidemia actuală de Ebola din Africa de Vest (primele cazuri au fost notificate în martie 2014) este cea mai importantă şi cea mai complexă de la descoperirea virusului în anul 1976. Ea a cauzat mai multe cazuri de îmbolnăviri şi decese decât toate epidemiile precedente însumate. Această epidemie s-a extins de la o ţară la alta, izbucnind iniţial în Guineea, apoi răspândindu-se în Sierra Leone şi Liberia (traversând frontierele terestre), Nigeria şi Senegal (prin intermediul călătorilor). 

O statistică a Organizaţiei Mondiale a Sănătăţii (TABEL 2), limitată doar la anul 2015 se prezintă astfel:

	Data
	Cazuri
	Decese
	Guineea
(Cazuri/ Decese)
	Liberia
(Cazuri/ Decese)
	Sierra Leone
(Cazuri/ Decese)
	Mali
(Cazuri/ Decese)
	Nigeria
(Cazuri/ Decese)
	Senegal
(Cazuri/ Decese)
	SUA
(Cazuri/ Decese)
	Spania
(Cazuri/ Decese)
	Marea Britanie
(Cazuri/ Decese)

	5 aprilie
	25 550
	10 587
	3515/2333
	9862/4408
	12138/3831
	8 / 6
	20 / 8
	1 / 0
	4 / 1
	1 / 0
	1 / 0

	29 martie
	25 213
	10 460
	3492/2314
	9712/4332
	11974/3799
	8 / 6
	20 / 8
	1 / 0
	4 / 1
	1 / 0
	1 / 0

	22 martie
	24 907
	10 326
	3429/2263
	9602/4301
	11841/ 3747
	8 / 6
	20 / 8
	1 / 0
	4 / 1
	1 / 0
	1 / 0

	15 martie
	24 701
	10 194
	3389/2224
	9526/4264
	11751/3691
	8 / 6
	20 / 8
	1 / 0
	4 / 1
	1 / 0
	1 / 0

	8 martie
	24 282
	9 976
	3285/2170
	9343/4162
	11619/3629
	8 / 6
	20 / 8
	1 / 0
	4 / 1
	1 / 0
	1 / 0

	1 martie
	23 969
	9 807
	3219/2129
	9249/4117
	11466/3546
	8 / 6
	20 / 8
	1 / 0
	4 / 1
	1 / 0
	1 / 0

	22 februarie
	23 729
	9 604
	3155/2091
	9238/4037
	11301/3461
	8 / 6
	20 / 8
	1 / 0
	4 / 1
	1 / 0
	1 / 0

	15 februarie
	23 253
	9 380
	3108/2057
	9007/3900
	11103/3408
	8 / 6
	20 / 8
	1 / 0
	4 / 1
	1 / 0
	1 / 0

	8 februarie
	22 894
	9 177
	3044/1995
	8881/3826
	10934/3341
	8 / 6
	20 / 8
	1 / 0
	4 / 1
	1 / 0
	1 / 0

	1 februarie
	22 495
	8 981
	2975/1944
	8745/3746
	10740/3276
	8 / 6
	20 / 8
	1 / 0
	4 / 1
	1 / 0
	1 / 0

	25 ianuarie
	22 092
	8 810
	2917/1910
	8622/3686
	10518/3199
	8 / 6
	20 / 8
	1 / 0
	4 / 1
	1 / 0
	1 / 0

	18 ianuarie
	21 724
	8 641
	2871/1876
	8478/3605
	10340/3145
	8 / 6
	20 / 8
	1 / 0
	4 / 1
	1 / 0
	1 / 0

	11 ianuarie
	21 296
	8 429
	2806/1814
	8331/3538
	10124/3062
	8 / 6
	20 / 8
	1 / 0
	4 / 1
	1 / 0
	1 / 0

	4 ianuarie
	20 747
	8 235
	2775/1781
	8157/3496
	9780/2943
	8 / 6
	20 / 8
	1 / 0
	4 / 1
	1 / 0
	1 / 0



Virusul Ebola face parte, împreună cu virusul Marburg, din familia Flaviviridae, genul Filovirus, denumire dată după aspectul filamentos al virusurilor. Este un virus ARN cu diametrul de 80 nm şi o lungime de 970 nm, care formează structuri conglomerate, ramificate. Există cinci specii (subtipuri) de virus Ebola: Zair (identificat în Zair, în 1976), Sudan (identificat în Sudan, în 1976), Coasta de Fildeş (Tai Forest – identificat în parcul naţional Tai din Coasta de Fildeş, în 1994), Bundibugyo (identificat în regiunea Bundibugyo din Uganda, în 2008) şi Reston; dintre acestea primele patru sunt patogene pentru om. Cea de-a cincea specie, Reston, nepatogenă pentru om, a fost identificată în 1989 în Statele Unite de la maimuţele macac provenite din Filipine şi, mai recent, de la porci. Se poate transmite la om, dar fără să producă semnele clinice de boală.


Subtipurile de virus diferă din punct de vedere genetic cu până la 30–40%, ceea ce explică severitatea diferită a infecţiilor produse de diferitele subtipuri virale şi letalitatea care variază de la un subtip la altul, de la zero pentru subtipul „Reston”, până la 90% pentru subtipul Zair
.


Infecţia cu virusul Ebola este o boală infecţioasă transmisibilă de la animale la om şi invers. Rezervorul natural al virusului Ebola nu este încă identificat. În Africa, se apreciază că anumite specii de liliecii sunt posibile gazde naturale ale virusului Ebola. Prin urmare, distribuţia geografică a virusului Ebola se poate suprapune cu cea a liliecilor. Această ipoteză se bazează pe mai multe argumente
: 

- mai multe cazuri de infectare cu virusul Marburg (virus asemănător cu Ebola) au survenit după vizitele unor peşteri sau mine în care se aflau lilieci infectaţi. 

- în laborator, liliecii frugivori pot fi infectaţi cu virusul Ebola şi în ei are loc replicarea şi eliminarea virusului prin scaune fără semne clinice de boală. Absenţa semnelor clinice de boală la aceşti liliecii infectaţi este caracteristică pentru speciile care servesc ca rezervor. 

- din 24 de specii de plante şi 19 specii de vertebrate inoculate experimental cu Ebola, numai liliecii s-au infectat
. Liliecii pot susţine replicarea şi circulaţia unor concentraţii mari de virus Ebola.


- în zonele epidemice din Gabon și Congo au fost identificate secvenţe genetice ale virusurilor Ebola prin amplificare genomică şi au fost observate numeroase seroconversii la liliecii aflaţi în aceleaşi zone unde au fost găsite carcasele maimuţelor moarte infectate.


Rezervorul natural al virusului Ebola a fost identificat numai după investigarea a mii de specii din pădurile tropicale umede de pe continentul african
. 


Virusul a fost detectat în carcasele de gorile, cimpanzei şi antilope de pădure în timpul epidemiilor din 2001 şi 2003, care mai târziu au devenit sursă de infecţii umane. Primatele antropoide, cu toate că sunt la originea mai multor epidemii, nu pot reprezenta rezervorul virusului Ebola, deoarece mortalitatea ridicată a acestor specii infectate cu acest virus le face puţin probabil să fie un rezervor natural.

Virusul Ebola pare a fi un pericol real de extincţie a speciilor de maimuţe antropoide. Populaţiile de primate antropoide (maimuţele mari şi maimuţele mici) au fost decimate în zonele în care au avut loc epidemiile recente din Africa (Gabon şi RD Congo) cu tulpina Zair. Maimuţele par să joace un rol amplificator al virusului şi de gazdă intermediară pentru om
.

	Transmiterea virusului Ebola la om se realizează pe mai multe căi
,


	· Contact direct interuman apropiat sau prelungit mai ales în familii, cel mai probabil prin contactul cu sângele, fluidele (secreţiile sau excreţiile: urina, dar mai ales cu saliva) persoanei infectate.

	· Transmiterea nosocomială prin refolosirea acelor de seringă, seringilor pentru inoculări sau altor materiale contaminate sau prin înţepături accidentale.

	· Prin ritualurile funerare în care rudele şi prietenii celor decedaţi se află în contact direct cu corpul decedatului în timpul pregătirilor de înmormântare.

	· Prin manipularea unor ţesuturi şi organe infectate provenite de la cei decedaţi în timpul autopsiei.

	· Prin contact direct cu sângele, secreţiile, organele sau fluidele biologice ale primatelor nonhumanoide (cimpanzei, gorile), antilopelor de pădure şi porcilor spinoşi găsiţi bolnavi sau morţi în pădurea tropicală sau prin contactul mucoasei bucale şi conjunctivei cu picături infecţioase (exemplu, infecţie experimental indusă la maimuţă) sau prin consumul de carne crudă provenită de la aceste animale.

	· Prin manipularea şi consumul fructelor contaminate cu saliva liliecilor frugivori infectaţi asimptomatic.

	· Posibil pe cale sexuală (virusurile persistă în spermă timp de 3 luni de la remiterea simptomatologiei).



Afectarea sistemelor și organelor în febra hemoragică Ebola
 
	Sistemele afectate
	Leziuni tisulare
	Leziuni celulare
	Manifestări clinice

	Sistemul nervos central
	Endoteliul vascular, focare hemoragice în creier
	Celulele endoteliale
	Creşterea permeabilităţii vasculare prin lezarea endoteliului şi prin implicarea macrofagelor, TNFα, NO- şi altor compuşi vasoactivi, hipotensiune arterială

	Sistemul endocrin
	Glandele suprarenale: degenerescenţa focală şi necroza celulelor corticale din zona glomerulară și zona fasciculată
	Celulele corticale suprarenale, celulele endoteliale care căptuşesc sinusoidele, celulele de tip fibroblastic între celulele corticale suprarenale ale zonei glomerulare şi ţesuturile fibroelastice a capsulei
	Insuficienţă suprarenală, şoc, hipotensiune arterială

	Sistemul gastrointestinal
	Epiteliul limbii, esofagul, intestinul subţire și intestinul gros, canalele salivare, glandele gastrice, glandele duodenale Brunner
	Celulele epiteliale, celule epiteliale glandulare
	Greţuri, vomă, diaree, deshidratare, hipovolemie, hipotensiune arterială

	Sistemul hepatic
	Leziuni vacuolare hepatocelulare, degenerescenţă hepatică, necroze hepatice focale diseminate
	Hepatocite, celulele Kuppfer, celulele endoteliale sinusoidale
	Insuficienţă hepatică, coagulopatii, sângerări

	Sistemul imunologic
	Necroze masive ale ganglionilor limfatici
	Celulele dendritice, monocitele, macrofagele
	Dereglare imunitară, imunosupresie

	Sistemul
respirator
	Capilarele alveolare, epiteliul respirator al traheei și laringelui
	Macrofagele alveolare și interstiţiale, celulele epiteliale bronşice şi bronhiolare, pneumocite
	Tahipnee, dispnee, insuficienţă respiratorie

	Tractul urogenital
	Epiteliul tubular proximal renal, vezica urinară, epididimul, testiculele; necroze focale diseminate în rinichi, testicule și ovare, leziuni ale tubulilor renali
	Celulele epiteliale, celulele interstiţiale Leydig, celulele endoteliale
	Leziuni renale acute, necroză tubulară, insuficienţă renală



Până în acest moment nu există un vaccin disponibil împotriva virusului Ebola. Cercetările pentru realizarea unui vaccin au început în anul 1980. În prezent sunt în curs de experimentare patru sau cinci vaccinuri dintre care cel mai avansat a fost testat pe animale, cu rezultate excelente. Se preconizează a fi disponibil cel mai devreme în anul 2015 (în septembrie 2014 au început studiile clinice de faza 1).


Profilaxia transmiterii interumane, în special în condiţii de spitalizare, constă în folosirea echipamentelor de protecţie personală tip barieră. Medicii recomandă acurateţe şi atenţie sporită la manipularea probelor biologice, a cadavrelor, deşeurilor medicale etc.


OMS consideră că ţările din Europa dispun în acest moment de măsurile profilactice necesare pentru a preveni răspândirea bolii, în cazul în care un bolnav ajunge pe continent.


Recent OMS a emis o directivă care cuprinde mai multe recomandări privind reducerea la maxim a riscului de extindere a epidemiei actuale, printre care controlul persoanelor în aeroporturi, posturi şi puncte vamale (cel puţin măsurarea temperaturii corporale), instituirea unor celule de criză la nivel naţional, informarea corectă a populaţiei asupra situaţiei la zi şi riscurilor existente, asigurarea echipamentelor de protecţie pentru persoanele care vin în contact cu persoanele bolnave, în viaţă sau decedate, depistarea precoce a cazurilor noi şi posibilitatea de a declara carantină în anumite zone.


6. RECOMANDĂRI ALE ORGANIZAŢIEI MONDIALE A SĂNĂTĂŢII



Obiectivele de Dezvoltare ale Mileniului, susţinute şi de Organizaţia Mondială a Sănătăţii - cu ţinte precise de atins până în anul 2015 sunt: 

1. Reducerea sărăciei severe - La nivel global, peste un miliard de persoane trăiesc cu mai puţin de un dolar pe zi. Subnutriţia reprezintă principala cauză de deces în rândul copiilor. Dublul angajament asumat este de a înjumătăţi, până în 2015, numărul persoanelor al căror venit este mai mic de un dolar pe zi şi al oamenilor care suferă de foame. Nivelul sărăciei extreme a scăzut de la aproape o treime din populaţia globului în 1990 la o cincime în 2004. Dacă această tendinţă va continua, ţinta de reducere a sărăciei va fi atinsă la nivel global şi la nivelul majorităţii regiunilor. Ritmul progreselor înregistrate în Africa sub-sahariană nu va permite atingerea ţintei de reducere a sărăciei până în 2015. 

2. Realizarea accesului universal la educaţia primară; Peste o sută de milioane de copii din întreaga lume nu au acces la educaţie, aceştia provenind în special din ţările cele mai puţin dezvoltate. Lipsa accesului la educaţie reduce şansele şi oportunităţile acestora şi îngreunează eforturile de combatere a sărăciei. Frecventarea învăţământului primar la nivel global cu atingerea nivelului de 100% reprezintă o mare provocare. 

3. Promovarea egalităţii între sexe şi afirmarea femeilor; Multe persoane de sex feminin din ţările cele mai puţin dezvoltate se confruntă cu dificultăţi în a accede la sistemul de învăţământ sau în a-şi găsi un loc de muncă. În aceste condiţii, femeile se află în imposibilitatea de a-şi asigura viitorul şi de a contribui la economia ţării. 

4. Reducerea mortalităţii infantile; În ţările cele mai puţin dezvoltate, aproape 11 milioane de copii mor anual din cauza unor boli curabile, cum ar fi diareea sau malaria, fenomenul putând fi evitat printr-o mai bună nutriţie şi un tratament medical corespunzător. Obiectivul este reducerea cu două treimi a ratei mortalităţii infantile în rândul copiilor sub 5 ani. Rata mortalităţii rămâne ridicată în multe ţări în ciuda progreselor înregistrate în anumite regiuni. Se estimează o reducere a ratei mortalităţii la mai puţin de o pătrime până în 2015. Cele mai puţine progrese se înregistrează în Africa sub-sahariană, unde conflictele armate, creşterea demografică, lipsa investiţiilor în servicii medicale şi răspândirea HIV/SIDA contribuie la agravarea situaţiei. 

5. Îmbunătăţirea sănătăţii materne; Mai mult de 500 000 de femei mor anual ca urmare a complicaţiilor tratabile survenite în urma sarcinii sau a naşterii. Pe termen lung, progresul real va depinde de îmbunătăţirile aduse în alte domenii, cum ar fi statutul femeilor, subnutriţia şi o mai bună educaţie. 

6. Combaterea HIV/SIDA, a malariei şi a altor boli; Răspândirea HIV/SIDA, a malariei şi a tuberculozei produce efecte devastatoare în ţările sărace, fiind înregistrată o creştere anuală a numărului de îmbolnăviri în special cu virusul HIV/SIDA. Numărul persoanelor decedate în urma infectării cu HIV/SIDA a crescut în 2006 la 2,9 milioane, în timp ce numărul persoanelor infectate cu HIV/SIDA a crescut de la 36,9 milioane în 2004 la 39,5 milioane în 2006. Malaria a provocat moartea a peste 18% din copiii sub 5 ani, în timp ce tuberculoza a ucis 1,6 milioane de oameni în 2005. 


7. Asigurarea unui mediu durabil; Populaţia săracă are, de cele mai multe ori, acces limitat la apă şi aer curat, esenţiale pentru sănătate. În acelaşi timp, populaţia săracă este cea mai afectată de pe urma schimbărilor climatice şi a degradării mediului, fiind dependentă de resursele naturale. Accesul la apă potabilă al populaţiei a crescut de la 78% în 1990 la 83% în 2004. În ciuda acestor progrese, situaţia socială şi politică din statele Africii subsahariene va împiedica cel mai probabil atingerea ţintei stabilită pentru 2015. 


8. Crearea de parteneriate globale pentru dezvoltare; O condiţie esenţială pentru prosperitatea ţărilor în curs de dezvoltare este participarea acestora la comerţul internaţional. În acelaşi timp, se impune o mai mare implicare a ţărilor dezvoltate pentru a reduce sărăcia.

În ceea ce priveşte problematica pandemiilor, în anul 1999, Organizaţia Mondială a Sănătăţii a publicat „Planul pentru pandemia de gripă. Rolul OMS şi ghidul pentru planificarea naţională şi regională”. Acest plan definea fazele de progres ale îmbolnăvirilor ce pot fi aşteptate după infecţia umană cu un nou subtip al unui virus gripal, sublinia măsurile ce trebuie luate de OMS pe parcursul acestor faze şi făcea o trecere în revistă a problemelor ce trebuie luate în considerare de autorităţile naţionale.  

Actualizarea acestui plan a devenit necesară în anul 2006, devenind importantă recunoaşterea infecţiilor endemice cu virusul gripal N5H1, transmis în mod repetat la oameni, fapt ce a condus la un număr semnificativ de decese. De asemenea, s-au înregistrat progrese evidente în gestionarea problemelor medicale, vizând biologia evoluţionistă a virusurilor gripale, prepararea vaccinurilor şi diagnosticul de laborator, utilizarea de antivirale îmbunătăţite şi revizuirea continuă a reglementărilor internaţionale în domeniul sănătăţii. 

O paradigmă promiţătoare pentru managementul epidemiilor de gripă a fost ilustrată de controlul cu succes a Sindromului Acut Respirator Sever (SARS) în anul 2003, facilitat de punerea rapidă în aplicare a unor acţiuni globale şi naţionale coordonate de către OMS, care au depins de recunoaşterea precoce a îmbolnăvirii, de sprijinul politic al autorităţilor din regiunile afectate şi de realizarea unor comunicaţii transparente între public şi actorii ce au gestionat criza.


O reevaluare a îmbolnăvirilor infecţioase ce reprezintă pericole la adresa securităţii naţionale şi globale oferă perspective importante în gestionarea acestor probleme, având în vedere, în special, progresul înregistrat în domeniul medical. OMS poate asigura o largă paletă de sprijin tehnic, de la promovarea avertizării sau stimularea implicării în acţiuni specifice la asigurarea de servicii de specialitate. 

Cadrul sănătăţii internaţionale nu mai este dominat doar de câteva organizaţii şi include, în prezent, numeroşi jucători, Grupul G8, de exemplu, organizând cu regularitate dezbateri pe teme de sănătate
. Discuţii pe această temă au avut loc şi la Forumul Economic Mondial, subiectele variind de la vaccinuri şi pericolul HIV/SIDA până la tabagism şi obezitate. Mai mult, sectorul privat şi non-profit a devenit o forţă considerabilă pentru sănătatea internaţională, în condiţiile în care a crescut tot mai mult rolul noilor organizaţii, precum Global Fund for Aids sau Malaria and TB sau al companiilor farmaceutice. Pentru a răspunde unor provocări specifice au fost create peste 50 de parteneriate public private, cum este, de pildă, Global Alliance for Vaccines and Immunization, Médecins Sans Frontieres, Oxfam şi CARE, lucrând, în prezent, împreună, pentru rezolvarea urgenţelor medicale şi a dezastrelor, elaborând strategii comune. La acestea se adaugă şi Banca Mondială, care a jucat, în ultimele două decenii, un rol tot mai mare în dezvoltarea sectorului sanitar
.


La mijlocul anului 2014, Europa a fost în alertă maximă în ceea ce priveşte răspândirea poliomielitei din cauza scăderii numărului de vaccinări, apariţiei unor cazuri în unele zone de conflict (Siria, Ucraina) şi circulaţiei virusului în Asia şi Orientul Mijlociu (Pakistan, Israel). Oficialii OMS au precizat că, pentru prima dată după mulţi ani, există un risc real ca această boală paralitică să revină pe continentul european, după ce poliovirusul a reapărut în Israel şi Siria, date fiind „slăbiciunile” din sistemul de apărare european anti-poliomielită, volumului mare de călătorii între Europa şi Israel şi milioanele de refugiaţi care părăsesc Siria.


Organizaţia Mondială a Sănătăţii a declarat în anul 2002 că regiunea europeană, ce cuprinde 53 de ţări, din Portugalia până în Rusia, este liberă de poliomielită, care mai are caracter endemic doar în trei ţări: Afghanistan, Nigeria şi Pakistan. Totuşi, încă mai au loc cazuri importate sporadice, mai ales în Africa, o epidemie făcând 174 de victime anul acesta în Somalia.


OMS şi-a propus eradicarea rujeolei şi rubeolei până în anul 2015. Au fost înregistrate epidemii importante în România, Germania şi Franţa. 

OMS reaminteşte periodic rolul vaccinării. În 1990 erau 2,6 milioane de decese din cauza anumitor boli, în 2012 acest număr s-a redus la 122.000, cu ajutorul vaccinărilor.


Coordonatorul grupului de vaccinologie al Societăţii Naţionale de Medicina Familiei din România, a afirmat că în România au fost, în anul 2012, 94 de cazuri de TBC la suta de mii de locuitori, mai multe de 10 - 15 ori decât media europeană, tocmai datorită renunţării la imunizare. La rândul său, vicepreşedintele Societăţii Naţionale de Medicina Familiei, a spus că 85% dintre medicii de familie s-au confruntat cu refuzul vaccinării din partea părinţilor, în principal pe baza informaţiilor accesate în mediul online. 
Reprezentanţii Organizaţiei Mondiale a Sănătăţii în România consideră că vaccinarea este singura metodă prin care pot fi prevenite unele boli transmisibile, mai ales aşa-numitele „boli ale copilăriei”. OMS recomandă o acoperire vaccinală de peste 95%. Cu toate acestea, România înregistrează procente sub 75% pentru mai multe tipuri de vaccin
, în 2013 înregistrându-se refuzul vaccinării în 33,2% din cazuri şi neprezentarea la vaccin în 39,4% din cazuri.  

Organizaţia Mondială a Sănătăţii a solicitat creşterea numărului vaccinărilor împotriva rujeolei în Europa şi Asia Centrală, după ce în ultima perioadă au fost înregistrate numeroase cazuri de pojar în aceste zone. Potrivit OMS, în total, de la începutul anului 2014, au fost raportate 22.149 de cazuri de rujeolă  în şapte ţări din regiune şi anume în Kârgâzstan, Kazahstan, Bosnia şi Herţegovina, Rusia, Georgia, dar şi în Italia şi Germania
. Rujeola rămâne una dintre cauzele majore de moarte în rândul copiilor, în contextul în care există un vaccin sigur şi eficient.  În 2013, această boală a provocat 145.700 de decese, adică aproximativ 400 pe zi.


În ceea ce priveşte pandemiile de orice tip, OMS doreşte implementarea unui sistem de alertă şi răspuns global integrat, bazat pe sisteme naţionale de sănătate publică puternice şi pe capacitatea de răspuns eficient, coordonat, a sistemului internaţional medical.


Pentru aceasta se urmăreşte:

- sprijinirea statelor membre pentru punerea în aplicare a capacităţilor naţionale de pregătire a răspunsului în cazul producerii de epidemii în contextul reglementărilor adoptate în anul 2005
, inclusiv în ceea ce priveşte capacităţile de laborator şi de alertă timpurie;


- sprijinirea programelor naţionale şi internaţionale de instruire pentru pregătirea răspunsului în cazul producerii de epidemii;


- coordonarea şi sprijinirea statelor membre pentru răspunsul la gripa sezonieră;


- dezvoltarea unei abordări standardizate pentru răspunsul la bolile epidemice majore (meningita, febra galbena, ciuma);


- consolidarea domeniului de biosecuritate şi biosiguranţă în cazul focarelor de agenţi patogeni periculoşi pentru sănătate (SARS, febre hemoragice virale);

- menţinerea şi dezvoltarea unei platforme operaţionale la nivel global pentru un răspuns rapid la declanşarea de boli majore, precum şi pentru sprijinirea activităţii  birourilor regionale ale organizaţiei.


7. Preocupări privind cazurile de urgenţe în materie de sănătate publică la nivelul UE


Comunicarea Comisiei privind coordonarea europeană în cazul unor urgenţe în materie de sănătate publică (COM(2005) 605) a avut drept obiectiv general sprijinirea statelor membre în elaborarea planurilor generale aplicabile în cazul tuturor tipurilor de urgenţe în materie de sănătate publică, ţinând seama de dimensiunea europeană. 

În vederea elaborării planurilor naţionale operaţionale pentru urgenţele în materie de sănătate publică, Comisia a descris măsurile care trebuie incluse sau avute în vedere în planurile respective pentru fiecare dintre următoarele elemente esenţiale: 

- gestionarea informaţiilor;


- comunicarea;


- avizele ştiinţifice;


- structurile de legătură, de comandă şi de control al operaţiunilor;


- pregătirile sectorului sănătăţii şi pregătirile intersectoriale.


Gestionarea situaţiilor de urgenţă trebuie să integreze elaborarea şi furnizarea de avize ştiinţifice. Aceasta presupune două elemente: 


- crearea, la toate nivelurile şi în toate domeniile, a unor structuri de tipul grupurilor de experţi sau al comitetelor;


- consultarea rapidă cu privire la fundamentele ştiinţifice şi tehnice pentru evaluarea şi examinarea riscurilor în vederea identificării posibilităţilor de intervenţie.


La nivel comunitar, au fost create o serie de mecanisme şi structuri de furnizare a avizelor ştiinţifice în diferite sectoare:


• Centrul European de Prevenire şi Control al Bolilor;


• Agenţia Europeană pentru Medicamente;


• Centrul Comun de Cercetare (JRC);


• Autoritatea Europeană pentru Siguranţa Alimentară;


• Agenţia Europeană de Mediu;


• Observatorul European pentru Droguri şi Toxicomanie;


• Agenţia Europeană pentru Sănătate şi Securitate în Muncă.


În ceea ce priveşte bolile transmisibile, au fost create instrumente de elaborare a unor modele de previziune coordonată şi în timp real la nivelul Uniunii. Acestea vor contribui la identificarea celor mai adecvate acţiuni în vederea stopării răspândirii bolilor şi a agenţilor, oferind sprijin autorităţilor în politica de sănătate publică şi în planificarea prealabilă.


Centrele de comandă şi de control ale statelor membre trebuie să dispună de bune sisteme de legătură cu celelalte state membre, cu Comisia, cu agenţiile comunitare şi cu organizaţiile internaţionale, în special cu Organizaţia Mondială a Sănătăţii. Comunitatea dispune de numeroase sisteme de legătură care vizează, în mare parte, mecanismele de avertizare şi de alertă rapide. Notificarea ameninţărilor la adresa sănătăţii prin intermediul sistemului de alertă precoce şi de reacţie sau al sistemului comunitar de alertă rapidă pentru atacurile şi ameninţările biologice, chimice, radioactive şi nucleare pot determina recunoaşterea unei urgenţe în materie de sănătate publică şi activarea structurilor de legătură şi de coordonare adecvate la nivelul Uniunii şi în cadrul Comisiei. De asemenea, Comisia a lansat sistemul ARGUS, care conectează toate sistemele comunitare de alertă rapidă, precum şi un centru de criză care dispune de structurile de coordonare necesare.


Pregătirile în sectorul sănătăţii acoperă mai multe aspecte:


- schimbul de informaţii între statele membre cu privire la principiile naţionale care stau la baza planificării (printre altele, regruparea informaţiilor cu privire la activităţile şi asistenţa prevăzute);


- punerea în comun a resurselor destinate investigaţiilor epidemiologice şi de laborator;


- consolidarea procedurilor de transfer al pacienţilor între statele membre;
- instituirea unor proceduri de izolare;


- dezvoltarea unor noi medicamente şi servicii medicale. 

În acest domeniu, trebuie să se depună eforturi la nivelul întregii UE pentru a garanta accesul echitabil la medicamentele de bază şi pentru a asigura constituirea unor rezerve adecvate de medicamente. Este necesară, de asemenea, o strategie comunitară pentru dezvoltarea şi producţia de medicamente prioritare utilizabile în cazul principalelor ameninţări la adresa sănătăţii. Comunitatea a luat deja o serie de iniţiative menite să asigure disponibilitatea medicamentelor antivirale şi a vaccinurilor în cazul unei pandemii de gripă.


Pregătirea ţărilor terţe este, de asemenea, esenţială pentru protecţia UE împotriva riscurilor sanitare care ar putea proveni din aceste ţări. Prin urmare, se impune reflecţia asupra unei metode coordonate în interiorul şi în exteriorul Uniunii pentru a proteja cetăţenii comunitari de riscurile sanitare cunoscute sau neprevăzute.


7.1 PREGĂTIREA ŞI INTERVENŢIA UE ÎN CAZUL UNEI PANDEMII DE GRIPĂ


În martie 2004, Comisia Europeană a adoptat un prim plan comunitar de pregătire în eventualitatea unei pandemii de gripă (COM(2004) 201 final). Această strategie stabileşte rolul Comisiei şi al statelor membre în pregătirile pentru o pandemie şi defineşte acţiunile - cheie care trebuie întreprinse în anumite etape şi la anumite niveluri prestabilite în principalele domenii, şi anume în ceea ce priveşte gestionarea şi coordonarea, supravegherea, prevenirea, atenuarea efectelor şi intervenţia, comunicarea, protecţia civilă şi cercetarea. Strategia este construită, în mare parte, în jurul recomandărilor OMS.


Comunicarea din 28 noiembrie 2005 privind pregătirile în eventualitatea unei pandemii de gripă este menită să revizuiască această strategie pentru a o adapta la noile evoluţii în domeniu, şi anume: publicarea recomandărilor revizuite ale Organizaţiei Mondiale a Sănătăţii privind pandemia de gripă; crearea Centrului European de Prevenire şi Control al Bolilor.

Cele şase faze ale unei pandemii de gripă


Planul de acţiune prezintă o propunere de intervenţie a Uniunii în fiecare dintre cele şase faze ale unei pandemii de gripă, astfel cum au fost definite de OMS:

Faza 1 - perioada interpandemică: nu a fost depistat niciun nou subtip de virus gripal la om; 

În perioadele interpandemice se va utiliza de către medicii practicieni definiţia OMS: boală cu un debut brutal al unor simptome respiratorii (tuse, coriză, rinită) într-un context infecţios acut (febră, astenie, cefalee, mialgii etc.). Se va insista pe diagnosticul diferenţial al gripei cu răcelile obişnuite (common cold); apariţia testelor rapide de diagnostic a dus la formularea definiţiei TRS (test rapid de supraveghere): debut brutal cu febră la care se asociază cel puţin unul dintre simptomele generale (frison, transpiraţii, astenie, mialgii, somnolenţă) şi cel puţin un simptom respirator (tuse, faringită, coriză, rinită); 

De asemenea, în perioadele interpandemice se va încerca atingerea parametrilor optimi ai controlului gripei (150 de doze/1.000 de locuitori şi acoperirea a cel puţin 50% din populaţia cu risc crescut). 


Faza 2 - perioada interpandemică: nu a fost depistat niciun nou subtip de virus gripal la om, însă un subtip de virus gripal la animale prezintă un risc ridicat de îmbolnăvire pentru om.

În perioada pandemică experţii OMS vor formula definiţia de caz adaptată manifestărilor clinice ale variantei nou-apărute şi o vor difuza imediat autorităţilor naţionale şi organismelor implicate în intervenţia în caz de pandemie;


Faza 3 - perioada de alertă pandemică: infecţia la om datorită unui nou subtip, însă fără o transmitere de la om la om;

Faza 4 - perioada de alertă pandemică: mic(i) grup(uri) de cazuri în care există o transmitere limitată de la om la om. Răspândirea este, totuşi, foarte localizată, ceea ce sugerează că virusul nu este bine adaptat pentru transmiterea la om;

Faza 5 - perioada de alertă pandemică: grup(uri) mai important(e) de cazuri, însă transmiterea de la om la om rămâne localizată, ceea ce sugerează că virusul se adaptează din ce în ce mai mult la om, dar este posibil să nu fie încă pe deplin transmisibil (risc semnificativ de pandemie);

Faza 6 - perioada de pandemie: transmiterea crescândă şi de durată în rândul populaţiei. Au fost identificate mai multe focare în cel puţin o ţară din afara UE, cu transmitere de la om la om şi cu răspândire la alte ţări.


Declanşarea fazei 5 de alertă de pandemie, care arată că aceasta este iminentă, este însoţită de o serie de recomandări ale OMS, cum ar fi: 


- ţările sunt libere să aplice aceste recomandări aşa cum consideră, în funcţie de gravitatea situaţiei cu care se confruntă;


- în regiunile afectate, OMS sfătuieşte persoanele care suferă de boli respiratorii grave să rămână la domiciliu şi să limiteze contactul cu alţi membri ai familiei. Această măsură poate fi însoţită de închiderea şcolilor şi de reducerea numărului de ore de muncă pentru a evita ca prea multe persoane să intre în contact unele cu altele;


- se recomandă reducerea călătoriilor şi limitarea folosirii mijloacelor de transport în comun, dar nu recomandă impunerea unor restricţii oficiale ale deplasărilor în ţările afectate;


- statele trebuie să distribuie antivirale şi să înceapă pregătirea vaccinării;


- acolo unde este cazul se recomandă introducerea de controale sanitare la frontiere. 

Pentru fiecare fază a pandemiei, planul de acţiune prezintă în detaliu responsabilităţile statelor membre, ale Comisiei şi, respectiv, ale ECDC. La nivel operaţional, acţiunile care trebuie întreprinse sunt prezentate în termeni care ţin de:


- planificare şi coordonare;


- evaluare şi supraveghere;


- prevenire şi izolare;


- răspunsul sistemelor de sănătate;


- comunicarea între statele membre şi UE;

- informarea publicului.

Ameninţarea unei pandemii necesită luarea unor măsuri care să asigure pregătirea comunităţii în perioada interpandemică:

- sistemul sanitar: materiale informative (scrisori metodologice, articole în presa medicală), expuneri, simpozioane, reuniuni ale asociaţiilor profesionale ale medicilor şi asistenţilor medicali;

- administraţia centrală şi cea locală: adrese de informare, transmiterea de materiale ale OMS şi UE;

- populaţie: articole în presa cotidiană de mare tiraj, dar şi în presa locală, dezbateri la posturi de radio şi televiziune cu mare audienţă;

- servicii esenţiale şi/sau strategice (poliţie, armată, pompieri, transporturi etc.): materiale informative şi elaborarea unor planuri de măsuri;

- organizaţii nonguvernamentale cu activităţi în domeniul sanitar: materiale de informare şi elaborarea unor planuri de măsuri;- organisme implicate în caz de calamităţi (apărarea civilă): materiale informative şi elaborarea unor planuri de măsuri.
●●●

La nivelul României, diagnosticul influenţei aviare în arealul Dobrogea, de exemplu, s-a realizat prin examene virusologice, care au constat în
: testul rapid imunocromatografic, polymerase chain reaction (PCR) efectuate în cadrul LSVSA Constanţa şi Tulcea, izolarea virusului pe ouă embrionate de găină de 9-11 zile şi testul patogenităţii intravenoase (IPIV) efectuate în cadrul IDSA Bucureşti şi prin examene serologice reprezentate de: teste ELISA, reacţia de imunodifuzie în gel de agar (AGID) şi reacţia de hemaglutinare şi inhibarea a hemaglutinării (RIHA) efectuate în cadrul LSVSA Constanţa şi Tulcea.


Cercetările privind diagnosticul virusologic al influenţei aviare efectuat în perioada 2005 - 2012 au condus la următoarele concluzii:


- în perioada 2005 – 2007 prin test rapid imunocromatografic au fost analizate un număr de 15330 de probe, din care 12926 probe au fost prelevate de la păsări domestice şi 2404 probe au provenit de la păsări sălbatice;


- la păsările domestice din cele 12926 probe examinate, 237 de probe (1,83%) au avut rezultat pozitiv şi 42 de probe (0,32%) rezultat fals pozitiv, iar la păsările sălbatice din 2404 probe examinate la 18 probe (0,75%) s-a obţinut rezultat pozitiv, iar pentru 6 probe (0,26%) s-a obţinut rezultat fals pozitiv;


- prin testul PCR (Polymerase Chain Reaction) din cele 303 probe examinate în perioada octombrie 2005 – aprilie 2006 (279 de probe prelevate de la păsări domestice şi 24 probe prelevate de la păsări sălbatice) un număr de 255 de probe au reacţionat pozitiv (84,15%) şi 48 probe au avut rezultat negativ (15,84%).


- în perioada mai 2006 – iunie 2012 au fost examinate prin test PCR un număr

de 394 de probe (82 probe provenind de la păsări domestice şi 312 probe prelevate de la păsări sălbatice), rezultatele obţinute fiind negative la toate probele examinate.


Cercetările privind diagnosticul serologic al influenţei aviare efectuat în perioada 2005-2012 pe probe prelevate de la păsări domestice au condus la următoarele concluzii:


- din 47235 probe de ser examinate prin testul ELISA în perioada 2005 - 2007,

907 probe au avut rezultat pozitiv (1,92%) şi 46328 probe au avut rezultat negativ

(98,08%). Din cele 907 probe cu rezultat pozitiv la testul ELISA doar un număr de 76

(8,38%) au fost confirmate prin testul IHA sau ID, iar 831 probe au reacţionat negativ,

fiind considerate reacţii fals pozitive.


- prin testul de imunodifuzie în gel de agar au fost testate un număr de 291 probe provenite de la galinacee şi 78 probe prelevate de la palmipede obţinându-se rezultate negative la toate probele examinate;


- reacţia de hemaglutinare şi inhibare a hemaglutinării a fost utilizată în perioada 2006 - 2007 doar ca o metodă de confirmare a reacţiilor pozitive la testul ELISA. Din cele 397 probe de ser examinate, un număr de 76 probe au avut rezultat pozitiv (19,14%), iar 321 probe au reacţionat negativ (80,86%) fiind considerate reacţii fals pozitive la testul ELISA;


- în perioada 2008 - 2012 au fost examinate prin testul de inhibare a hemaglutinării un număr de 12155 probe, din care 7810 probe prelevate de la galinacee şi 4345 probe prelevate de la palmipede. Rezultatele au fost negative la toate probele investigate.


Prevenirea apariţiei şi combaterea influenţei aviare poate fi realizată doar printr-o cooperare şi colaborare internaţională, pentru a cunoaşte în orice moment situaţia epidemiologică şi capacitatea patogenă a virusurilor H5/H7, iar în condiţiile ţării noastre prin sprijinirea Autorităţii Sanitare Veterinare şi pentru Siguranţa Alimentelor prin mijloace materiale şi financiare.


În vederea unei bune supravegheri a gripei aviare în arealul studiat şi în special a localităţilor din Delta Dunării s-au luat măsuri de organizare a unei monitorizări cât mai complexe al căror scop principal este de a asigura o detecţie precoce a influenţei aviare produse de subtipurile H5 şi H7 şi de a interveni prompt pentru limitarea difuzării şi eradicarea bolii.


Este foarte importantă supravegherea continuă a virusului gripal aviar la păsările sălbatice, datorită faptului că aceasta ne oferă o „avertizare timpurie” asupra introducerii virusului în noi regiuni, putând face studii corespunzătoare de evaluare a riscului. Este, de asemenea, important să înţelegem comportamentul păsărilor sălbatice, eventual modul de transmitere al virusului între păsările sălbatice şi cele domestice, categoriile de vârstă ale păsărilor sălbatice frecvent afectate, rutele de migrare. Este nevoie în continuare de o mai bună înţelegere a transmiterii şi a patogenezei virusului H5N1 la păsările sălbatice, precum şi identificarea speciilor receptive, cât şi probabilitatea lor de a dezvolta boala. 


În acelaşi timp, este foarte greu de a preveni apariţia gripei aviare la păsările domestice datorită faptului că nu se poate stabili o strategie de control a păsărilor sălbatice, singura soluţie pentru a preveni apariţia bolii fiind limitarea maximă a contactului păsărilor domestice cu cele sălbatice. În tara noastră, unde într-o  perioada relativ scurtă de timp (aproximativ 6 luni de zile) au evoluat focare de gripă aviară semnificative la păsările domestice, prevalenţa virusului la păsările sălbatice a fost foarte scăzută (de 1%), astfel că rolul acestor păsări sălbatice în răspândirea bolii nu a fost foarte bine înţeles. Este clar că problema prioritară se referă la păsările de curte şi că focarele apărute şi răspândirea geografică a lor, probabil, nu pot fi oprite fără punerea în aplicare a măsurilor de supraveghere şi control corespunzătoare.


Cercetările efectuate, precum şi rezultatele obţinute în perioada de linişte epidemiologică, când nu au fost detectate tulpini de virus gripal aviar, pot contribui la  dovedirea statutului de indemnitate în arealului studiat. 

